ବିଶ୍ୱକଲ୍ୟାଣ ରଥ

ବିଶ୍ୱକଲ୍ୟାଣ ରଥ ଜଣେ ଭାରତୀୟ ଷ୍ଟାଣ୍ଡ-ଅପ କମେଡ଼ିଆନ, ଲେଖକ ଏବଂ ୟୁଟ୍ୟୁବର । ନିଜ ଯୁଟ୍ୟୁବ କମେଡ଼ି-ସୋ ପ୍ରିଟେନ୍ସିଅସ୍ ମୁଭି ରିଭ୍ୟୁ ମାଧ୍ୟମରେ ସେ ଲୋକଲୋଚନକୁ ଆସିଥିଲେ । ଏହି ୟୁଟ୍ୟୁବ କାର୍ଯ୍ୟକ୍ରମରେ କନନ ଗିଲ ତାଙ୍କ ସହିତ କାମ କରିଥିଲେ । ନେଟଫିଲ୍କ୍ସ କମେଡ଼ି ଚଳଚ୍ଚିତ୍ର ବ୍ରାହ୍ମଣ ନମନରେ ସେ ଅଭିନୟ କରିଥିଲେ । ୨୦୧୭ ମସିହାରେ ସେ ଆମାଜନ ପ୍ରାଇମ ଓଟିଟି ଚ୍ୟାନେଲ ପାଇଁ ଲାଖୋଁ ମେଁ ଏକ ନାମକ ୱେବସିରିଜ ନିର୍ମାଣ କରିଥିଲେ । ୨୦୨୦ ମସିହା ଡିସେମ୍ବର ମାସ ୯ ତାରିଖରେ ସେ ସୁଲଗ୍ନା ପାଣିଗ୍ରାହୀଙ୍କୁ ବିବାହ କରିଥିଲେ ।

ବୃତ୍ତିଗତ ଜୀବନ
ବିଶ୍ୱକଲ୍ୟାଣ ୨୦୧୨ ମସିହାରେ ଆଇ ଆଇ ଟି ଖଡ଼ଗପୁରରୁ ବାୟୋଟେକ୍ନୋଲୋଜିରେ ବିଟେକ କରିଥିଲେ । ବିଟେକ ସାରିବା ପରେ ସେ ବିଜରମୋବାଇଲ ନାମକ ମୋବାଇଲ ଷ୍ଟାର୍ଟଅପ କମ୍ପାନୀରେ ଚାକିରୀ କରିଥିଲେ । ୨୦୧୩ ମସିହାରେ ସେ କନନ ଗିଲଙ୍କୁ ବାଙ୍ଗାଲୋରଠାରେ ଭେଟିଥିଲେ । ୨୦୧୪ ମସିହାରେ ସେ ଓରାକଲ କମ୍ପାନୀରେ ଚାକିରୀରୁ ଇସ୍ତଫା ଦେଇ, ଜଣେ ଷ୍ଟାଣ୍ଡ-ଅପ କମେଡ଼ିଆନ ଭାବରେ ନିଜର ବୃତ୍ତି ଆରମ୍ଭ କରିଥିଲେ । 

ବିଶ୍ୱ ଓ କନନ ପ୍ରିଟେନ୍ସିଅସ ମୁଭି ରିଭ୍ୟୁସ୍ ନାମକ ଏକ ୟୁଟ୍ୟୁବ ସିରିଜ ଆରମ୍ଭ କରିଥିଲେ । ଏହି ଭିଡ଼ିଅ ଗୁଡ଼ିକ ଭାଇରାଲ ହୋଇ, ବିଶ୍ୱଙ୍କୁ ଲୋକପ୍ରିୟତା ଆଣିଦେଇଥିଲା । ଏହି ସିରିଜରେ ସେ ହିନ୍ଦୀ ଫିଲ୍ମର ମଜାଦାର ରିଭ୍ୟୁ କରୁଥିଲେ । ୨୦୧୪ ମସିହାରେ ସେ କନନଙ୍କ ସହିତ ନିଜର ପ୍ରଥମ ଷ୍ଟାଣ୍ଡ-ଅପ ପ୍ରଦର୍ଶନ ଗୁରୁଗ୍ରାମଠାରେ କରିଥିଲେ ।

୨୦୧୫ ମସିହାରେ ସେ ନିଜର ସ୍ୱତନ୍ତ୍ର କାମ ଆରମ୍ଭ କରିଥିଲେ ଓ ସେପ୍ଟେମ୍ବର ମାସରେ ବିଶ୍ୱ ଇନ ୟୋର ଫେସ୍ ନାମକ ଏକଳ ପ୍ରଦର୍ଶନ ଦେଶବ୍ୟାପୀ କରିଥିଲେ । ୨୦୧୫ ମସିହାରେ ହିଁ ସେ ଅନ୍ୟତମ ଲୋକପ୍ରିୟ କମେଡ଼ି ଦଳ ଏଆଇବି ସହିତ କମେଡ଼ି ହଣ୍ଟ କାର୍ଯ୍ୟକ୍ରମ ସଂଯୋଜନା କରିଥିଲେ । ବିଶ୍ୱ ମସ୍ତ ଆଦମୀ ନାମରେ ତାଙ୍କର ଆଉ ଏକ ଲୋକପ୍ରିୟ କମେଡ଼ି ଷ୍ଟାଣ୍ଡ-ଅପ କାର୍ଯ୍ୟକ୍ରମ ଦେଶବ୍ୟାପୀ ପ୍ରଦର୍ଶନ ହୋଇଥିଲା । ୨୦୧୭ ମସିହାରେ ଆମାଜନ ପ୍ରାଇମ ଓଟିଟି ଚାନେଲ ପାଇଁ ସେ ଲାଖୋଁ ମେଁ ଏକ ନାମରେ ଏକ ୱେବସିରିଜ ମଧ୍ୟ ନିର୍ମାଣ କରିଥିଲେ । ସେ ଏଚଡ଼ିଏଫସି ଲାଇଫର ବିହାଇଣ୍ଡ ଦ ଜର୍ଣ୍ଣି ୱେବସିରିଜରେ ମଧ୍ୟ ଅଭିନୟ କରିଥିଲେ । ୨୦୨୦ ମସିହାରେ ସେ ଆଗାମୀ ପିଢ଼ିର କମେଡ଼ିଆନମାନଙ୍କପାଇଁ ମାଷ୍ଟରକ୍ଲାସ ନାମକ ଏକ କାର୍ଯ୍ୟକ୍ରମ ପ୍ରସ୍ତୁତ କରିଥିଲେ ।

 ଆଧାର 

ଶ୍ରେଣୀ:୧୯୮୯ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି